Predkladacia správa

Návrh nariadenia vlády Slovenskej republiky, ktorým sa ustanovujú zvýšené stupnice platových taríf zamestnancov pri výkone práce vo verejnom záujme (ďalej len „nariadenie vlády“) sa predkladá na základe Plánu legislatívnych úloh vlády Slovenskej republiky na rok 2004.
Na vydanie nariadenia vlády splnomocňuje vládu Slovenskej republiky § 28 ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov (ďalej len "zákon o odmeňovaní"). 
V zmysle ustanovenia § 49 zákona č. 313/2001 Z. z. o verejnej službe v znení neskorších predpisov zmluvné strany v rámci kolektívneho vyjednávania dohodli Kolektívnu dohodu vo verejnej službe na rok 2004 (ďalej len „kolektívna dohoda“). Podľa čl. II bod 3. kolektívnej dohody od 1. augusta 2004 základná stupnica platových taríf uvedená v prílohe č. 3 a osobitná stupnica platových taríf uvedená v prílohe č. 4 zákona o odmeňovaní sa má zvýšiť o 7 %. Táto kolektívna dohoda sa podľa § 31 ods. 2 zákona o odmeňovaní považuje za kolektívnu zmluvu vyššieho stupňa uzatvorenú na rok 2004.
Návrh nariadenia vlády nemá vplyv na zamestnanosť a tvorbu pracovných miest, ani dopad na životné prostredie. Finančné krytie z hľadiska štátneho rozpočtu je zabezpečené zákonom č. 598/2003 Z. z. o štátnom rozpočte na rok 2004. Dopady na štátny rozpočet a na rozpočty vyšších územných celkov a obcí sú vyčíslené v doložke finančných, ekonomických, enviromentálnych vplyvov a vplyvov na zamestnanosť. 
Návrh nariadenia vlády bol predmetom medzirezortného pripomienkového konania, ktorý bol zaslaný prostredníctvom elektronickej pošty dňa 16. apríla 2004 predsedovi vlády Slovenskej republiky, všetkým podpredsedom vlády Slovenskej republiky, ministerstvám, ostatným ústredným orgánom štátnej správy, ďalším orgánom a inštitúciám, ako aj Konfederácii odborových zväzov Slovenskej republiky, Asociácii zamestnávateľských zväzov a združení Slovenskej republiky a Združeniu  miest a obcí Slovenska, spolu 42 pripomienkujúcim subjektom.
K návrhu nariadenia vlády zaslalo do termínu 6. mája   2004 svoje pripomienky 31 pripomienkujúcich subjektov, z toho ani jeden subjekt neuplatnil pripomienku zásadného charakteru. Výsledky pripomienkového konania sú vo vyhodnotení pripomienkového konania.
Legislatívna rada vlády Slovenskej republiky  prerokovala návrh nariadenia vlády 15. júna 2004. Legislatívna rada vlády Slovenskej republiky neuplatnila k návrhu nariadenia vlády pripomienky.